G-SHOCK นาฬิกาที่แข็งแกร่งที่สุดในจักรวาล
“ผมโยนนาฬิกาออกจากหน้าต่างห้องน้ำชั้น 2 ที่ความสูงกว่า 10 เมตร เพื่อทดสอบว่ามันจะพังไหม..”   ประโยคนี้เป็นคำพูดของคุณ Kikuo Ibe ผู้ออกแบบแบรนด์ G-SHOCK   ทำไมคุณ Ibe ถึงต้องทดสอบนาฬิกาด้วยวิธีพิสดารขนาดนี้ ลงทุนแมนจะเล่าให้ฟัง
19 ก.ค. 2561

G-SHOCK นาฬิกาที่แข็งแกร่งที่สุดในจักรวาล / โดย ลงทุนแมน
“ผมโยนนาฬิกาออกจากหน้าต่างห้องน้ำชั้น 2 ที่ความสูงกว่า 10 เมตร เพื่อทดสอบว่ามันจะพังไหม..”
ประโยคนี้เป็นคำพูดของคุณ Kikuo Ibe ผู้ออกแบบแบรนด์ G-SHOCK
ทำไมคุณ Ibe ถึงต้องทดสอบนาฬิกาด้วยวิธีพิสดารขนาดนี้
ลงทุนแมนจะเล่าให้ฟัง
เรื่องนี้ต้องย้อนกลับไป 40 ปีที่แล้วในบริษัท Casio..
คุณ Kikuo Ibe เริ่มต้นทำงานตั้งแต่เรียนจบปริญญาตรี รับหน้าที่เป็นวิศวกรออกแบบนาฬิกาดิจิทัลให้กับบริษัท Casio
เวลาล่วงเลยผ่านไป 5 ปีกับการทำงานวิศวกร..
ขณะที่คุณ Ibe กำลังเดินทางไปทำงานที่ Casio มีคนแปลกหน้าเดินมาชนคุณ Ibe ทำให้นาฬิกาที่อยู่บนข้อมือของเขาตกลงพื้น
นาฬิกาเรือนนั้นแตก กลไกด้านในเสีย และไม่สามารถซ่อมให้กลับมาใช้ใหม่ได้อีก
เรื่องนี้ดูเหมือนจะไม่มีอะไร แต่นาฬิกาเรือนนี้มีความทรงจำดีๆ ของเขาอยู่ในนั้น..
เพราะมันเป็นนาฬิกาเรือนที่พ่อของเขาให้เป็นของขวัญสำหรับ
“วันแรก” ของคุณ Ibe ตั้งแต่สมัยเรียนชั้นมัธยม
พอเรื่องเป็นแบบนี้ ความเป็นวิศวกรบวกกับความผิดหวัง ปลุกให้เขาคิดที่จะสร้างนาฬิกาที่ ไม่มีวันพังขึ้นมา
สมัยนั้น อุตสาหกรรมนาฬิกาให้ความสำคัญกับการผลิตนาฬิกาที่มีความบาง ความเล็ก และเรียบง่าย
..แต่คุณ Ibe ไม่คิดแบบนั้น..
เขาเริ่มร่างไอเดีย ออกแบบ “นาฬิกาที่ไม่มีวันพัง” และนำไปเสนอต่อบริษัท Casio ที่เขากำลังทำงานด้วยอยู่
คำตอบของ Casio คือ “ได้ซิ คุณทำเลย”
คุณ Ibe ไม่รอช้า เขาเริ่มสร้างนาฬิกาของเขาโดยมีคอนเซ็ปต์คือ Triple 10
Triple 10 คืออะไร?
คอนเซ็ปต์ Triple 10 แบ่งออกเป็น
การกันน้ำ 10 บาร์ (ประมาณ 100 เมตร)
การกันกระแทกจากที่สูง 10 เมตร
และแบตเตอรี่มีอายุ 10 ปี
แล้วเราจะผลิตนาฬิกาที่มี 3 อย่างนี้เป็นองค์ประกอบได้จริงหรือไม่?
ห้องทำงานของเขาอยู่ชั้น 2 และในห้องน้ำมีหน้าต่าง คุณ Ibe จึงใช้หน้าต่างในห้องน้ำชั้น 2 เป็นสถานที่ทดสอบความทนทานของนาฬิกาของเขา โดยการ
“ขว้างมันออกไปนอกหน้าต่าง” เดินลงไปเก็บและทำการบันทึกผลลัพธ์
ผลลัพธ์ที่ได้ คือ ตัวเรือนภายนอกสภาพดี แต่กลไกข้างในพังอย่างไม่มีชิ้นดี
อย่างไรก็ตาม เรื่องนี้ไม่เคยทำให้คุณ Ibe ยอมแพ้..
คุณ Ibe ออกแบบ ผลิต และทดสอบ ทำซ้ำๆ แบบนี้ 200 กว่ารอบตลอดระยะเวลา 3 ปี
จนในที่สุดก็เจอหนทางสู่ความสำเร็จหลังทุ่มเทกับผลงานชิ้นนี้
ระหว่างที่นั่งพักผ่อนอยู่ในสวนสาธารณะ..
คุณ Ibe สังเกตเห็นเด็กผู้หญิงโยนลูกบอลยางลงพื้น และลอยขึ้นมาบนอากาศ
พอเห็นดังนั้น เฟืองชิ้นสุดท้ายของ “นาฬิกาที่ไม่มีวันพัง” ที่หามานานกว่า 3 ปีก็ถูกค้นพบ
คุณ Ibe ปรับเครื่องนาฬิกาด้านในให้ลอยอยู่ตรงกลาง ไม่ยึดติดกับตัวเรือน
จากนั้นจึงนำยางที่มีคุณสมบัติรับแรงกระแทกได้ดีมาเป็นตัวยึดระหว่างเครื่องและตัวเรือน
ในที่สุด นาฬิกา G-SHOCK ก็เสร็จสมบูรณ์
ตัว G ในชื่อย่อมาจาก Gravity แปลว่า แรงโน้มถ่วง นำมันรวมกับ Shock ที่แปลว่า แรงกระแทก ให้สื่อความหมายเป็น “นาฬิกาที่ทนทานต่อแรงกระแทก”
เหมือนเรื่องนี้กำลังจะจบ แต่มันเป็นเพียงแค่จุดเริ่มต้น..
อย่าลืมว่า รูปลักษณ์ของแบรนด์ G-SHOCK แปลกประหลาดมาก
เมื่อเทียบกับแบรนด์อื่นๆ ตามท้องตลาดสมัยนั้น ทำให้แทบไม่มีคนสนใจ มีเพียงคนงานก่อสร้างและตำรวจเท่านั้นที่ซื้อไปใช้..
แทนที่จะท้อแท้ คุณ Ibe ก็ยังเชื่อมั่นและออกแบบโมเดลใหม่ต่อไป จนกระทั่งสตรีทแฟชั่นเริ่มเข้ามามีบทบาทสำคัญในวัยรุ่นยุคนั้น
ส่งผลให้ G-SHOCK กลายมาเป็นแบรนด์แฟชั่นชั้นนำ และได้รับความสนใจจากวัยรุ่นทั่วโลก..
ผ่านมากว่า 40 ปี G-SHOCK ถูกผลิตและพัฒนามามากกว่า 5,600 รุ่น
มากไปกว่านั้น G-SHOCK รุ่น DW5600E-1 ได้ทำลายสถิติ Guinness World Records โดยนาฬิกาของคุณ Ibe ถูกนำไปวางบนพื้นให้รถบรรทุกหนัก 22,650 กิโลกรัมทับแต่ไม่เป็นอะไรเลย แถมยังเดินได้ปกติ..
ปิดท้ายด้วยบทสัมภาษณ์กับผู้คิดค้น G-SHOCK ที่น่าสนใจ
คุณ Ibe ถูกถามว่า “เทคโนโลยีในอีก 50 ปีข้างหน้า จะทำให้เราใส่นาฬิกาอยู่หรือไม่ เพราะอะไร”
คุณ Ibe ตอบว่า
“ใช่ครับ มนุษย์เรายังใส่นาฬิกาอยู่”
“ในอนาคต ผมจะสร้างนาฬิกา G-SHOCK ที่สามารถทำงานได้ในอวกาศโดยลูกค้าของผมจะไม่ใช่แค่มนุษย์ แต่เป็นเอเลี่ยนด้วย..”
----------------------
G-SHOCK บอกเวลา แต่ลงทุนแมนอยากบอกว่า แอป comment ได้แล้ว ติดตามเรื่องราวน่าสนใจกับเพื่อน ๆ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ android 
.
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference
-
-
-
-
-
-
[8488].